Poročilo rašiškega tabora Chamonix 2004

Kot je bilo načrtovano smo v zadnjem tednu julija izvedli tabor v Chamu. Deževno soboto zjutraj smo se udeleženci zbrali v centru mesta in se navduševali nad dobro vremensko napovedjo, kljub debelim kapljam , ki so padale po nas. Dogovorili smo se, da popoldne odrinemo z žičnico na Plan d Aiguille in se tam utaborimo za nekaj dni. Tabor smo si postavili ob simpatičnem jezeru (lac blue) in načrtovali vzpone. Dva dni smo plezali v okolici jezera, nad katerim se dvigajo zahodne in severne stene chamoniških igel in plezali večinoma klasične smeri (do 400m) ter se spoznavali z načinom plezanja in skalo. Tretji dan smo se vsi skupaj odpravili nazaj v dolino po nove zaloge hrane in opreme. Po dnevu počitka ki smo ga preživeli v kampu Les Drus smo se po navezah odpravili resnejšim ciljem naproti in preplezali nekaj lepih in tudi težkih smeri. Izstopata predvsem vzpona naveze Bekeš – Kladnik (Gervasutijev steber v Mont blanc d taculu 800m VI+, led) s katerim sta opravila v dveh dneh in naveze Mramor – Debevec ki sta preplezala modernejšo smer (Anouk v Petitess jorasses VII+, VI 750m). Naveza Standeker – Dejči se je po klasični smeri (V+, 450m) povzpela na A. d  Moine, Rutar in Stanič pa sta se povzpela na vrh Evrope. Naveza Grapar – Oblak – Pepi pa se je morala zaradi težav pri dostopu na ledenik vrniti v dolino. V nedeljo 1.8.04 smo bili vsi udeleženci že varno v Sloveniji oz. njeni okolici.
Preživeli smo lep, produktiven in sončen teden v meki evropskega alpinizma in ga tudi ustrezno izkoristili. Menim, da je tabor v celoti uspel predvsem pa je bil namen (spoznavanje članov s plezanjem v tem področju in gorah z ledeniki) dosežen. Domov smo večinoma odšli z zadovoljstvom v srcu in novimi cilji, ki nas bodo v prihodnosti verjetno še večkrat odpeljali v te kraje. Veseli me, da smo se imeli dobro in da razen Rutarjeve bolezni ni bilo drugih zdravstvenih težav. 
Nasvidenje v Chamonixu naslednje leto.

